Naya Rivera

Naya Rivera (roź. 12. januara 1987 w Valencia, Kaliforniska, wum. 8. julija 2020 Jazor Piru, Kaliforniska) jo była US-amerikańska grajaŕka, spiwaŕka, fotomodelka a socialna aktiwistka. Jeje nejwěcej znata rola jo była Santana Lopez w muzikalnej telewiznej seriji "Glee" za młodostnych. W "Glee" Naya jo grała, spiwała a rejowała za 6 lesów wót 2009 do 2015. W Glee wóna jo spiwała ako latinoska Santana duety gromaźe z Ricky Martinom, Gloriu Estefan, Demi Lovato a Gwyneth Paltrow. Wóna jo była grajaŕka w reklamach a telewiznych serijach wót 4. lěta žywjenja, gromaźe z Eddie Murphym, Redd Foxxom, Hillary Winston a Will Smithom. W 2016 jo wóna wudała biografiju Sorry Not Sorry: Dreams, Mistakes and Growing Up. Wót 2018 do 2020 jo wóna grała w rejowej seriji Step Up: High Water. 

Naya jo była wót familiji Portorikanaŕka, Afroamerikanaŕka a Nimcowka. Jeje matka jo fotomodelka Yolanda Rivera, bratš jo sportaŕ NFL Mychal Rivera a jeje sotša jo fotomodelka Nickayla Rivera. Naya jo była aktiwna w projektach za dobrotne zaměry DREAM Foundation, GLAAD, Stand Up to Cancer, The Trevor Project, The Elephant Project a The Sunshine Foundation.

8. julija 2020 gaž jo se Naya w kaliforniskem jazorje Piru gromaźe z jeje małym góleśim kupała, jo se njeglucnje zalała. 13. julija jo w jazorje było namakane jeje śěło. 

 Galerija 

 Wótkaze 


Kategorija:Ameriski grajaŕ
Kategorija:Roź. 1987
Kategorija:Wum. 2020
Kategorija:Žona